大暑舟行含山道中雨驟至霆奔龍挂可駭
作者：范成大
朝代：宋

paragraphs: 隤雲曖前驅，連鼓訌後殿。
駸駸失高丘，擾擾暗古縣。
白龍起幽蟄，黑霧佐神變。
盆傾耳雙聵，斗暗目四眩。
帆重腹逾飽，櫓潤鳴更健。
圓漪暈雨點，濺滴走波面。
伶俜愁孤鴛，颭閃亂饑燕。
麥老枕水卧，秧穉與風戰。
牛蹊岌城沉，蟻隧洶瓴建。
水車競施行，歲事敢休宴。
咿啞嘯簧鳴，轣轆連鎖轉。
駢頭立婦子，列舍望宗伴。
東枯駭西潰，寸涸驚尺澱。
嗟余豈能賢，與彼亦何辨。
扁舟風露熟，半世江湖徧。
不知憂稼穡，但解加餐飯。
遥憐老農苦，敢厭遊子倦。